
Miért választottam gyárépületeket? Pontosabban a csepeli gyárat?      

Csepelen születtem, ott nőttem fel. A szüleim gyári munkások voltak, mindketten a Csepel Vas-és Fémművek-ben dolgoztak. Minden május 1-én bemehettünk szüleinkkel a gyárba, akik megmutatták, hogy hol, melyik üzemben dolgoznak, mit gyártanak. Apukám marós szakmunkás volt, büszkén mutatta, melyik az ő gépe. Anyukám a vasöntödében kezdett, magkészítő volt. Nagyon nehéz fizikai munka volt ez, az ő, törékeny fizikumának. Később kitanulhatta a gyors és gépírást, így hamar irodába kerülhetett.

Csepel, az én gyerekkoromban, 1960-70-es években kiemelt hely volt, minden tekintetben. Élelmiszer ellátásban, lakásépítésben mindenképp. A mi családunk is lakást kapott egy tíz emeletes házban. A gyár pedig az életünk része volt. A gyár bölcsődéjébe, óvodájába jártam. A gyári szakszervezet minden évben nyaralni küldött, így az ország sok részét megismerhettem. Az első olvasmányaimat a gyár könyvtárából szereztem be. Az életem meghatározó időszaka volt ez, hiszen az ifjúságom a 60-as években itt kezdődött.  Az általános iskolát is természetesen itt jártam ki, amit sajnos már lebontottak és szánkózó domb van a helyén egy lakótelep közepén. Én persze még emlékszem az iskolára, és a „körmösökre” is, amit a rosszalkodásokért kaptam. Nagyon közel laktunk hozzá, így nem kellett villamosra szállni. Akkoriban villamos kötötte össze Erzsébettel és HÉV a Boráros térrel. Ez utóbbi a mai napig üzemel.

Éppen ezért, amikor nemrégiben arra jártam, - 30 év - után, ugyanis már régen elköltöztem onnan, megdöbbentem a gyár kinézetén. A gyár egyes területeit, épületeit bérlik és használják, más részeit nem, elhagyatottak és elhanyagoltak. Az épületek az enyészeté lettek. Nagy a csend! Annak idején hallatszott éjjel nappal a gyár zaja, a nagykalapács ritmikus hangja, a műszak végét jelző dudaszó. Borzasztó volt ott jártamkor a csend! A természet kezdi visszafoglalni a területet, fák és bokrok nőnek ki betonból. Szemetet fúj a szél a megmaradt kerítésekhez.

Különleges hangulatú hely.…! Nehéz volt látnom az elhanyagolt, lepusztult épületek sorát. Itt-ott ugyan pezseg az élet a kibérelt csarnokok körül, amott azonban rommá pusztult épületek, összetört üvegablakok mögött megállt az élet...! Néhol az ablakon belesve szinte látni, ahogy a munkás letette a szerszámot, az utolsó olajos kannát, es többé nem kellett bemennie, dolgozni...furcsa hely, többre érdemes. Város a városban…!

Ekkor döntöttem úgy, hogy megörökítem a művészet eszközével és lehetőségeivel, a magam módján, gyermekkorom kedves helyszíneinek mai látványát.

Többször körbejártam a gyárat, szívtam a levegőjét magamba, és bár nem a helyszínen, nem, plein air festettem meg a képeket, de alkotás közben úgy éreztem magam mintha ott lennék, és mint, az impresszionisták, a pillanatot szerettem volna elkapni, megörökíteni. Az első három képem erről szól.

A negyedik festményen a pusztuló gyári épületek, amit szerettem volna megmutatni, és a környezetszennyezést, ami ehhez szorosan kapcsolódik. A gyárak, amik már nem működnek, a területek, amiken a gyárak állnak elhagyottan, sokszor környezetszennyező anyagokkal átitatva. Bekerítve vannak, de őrizve, nem biztos. Megjelenik a szemét is. Nagyon lehangoló egy ilyen elhagyatott iparterület látványa.. Erre szerettem volna a figyelmet felhívni. Saját fotókról készítettem a képeimet. 

Feszített vászonra 80x100 cm-es méretben. Alapozás után egy réteg színes akril réteggel vontam be a vászon teljes felületét. Azután erre vázoltam fel a fotók alapján a főbb vonalakat grafit ceruzával. Majd olajfestékkel folytattam, ecsettel, de többnyire festőkéssel hordtam fel az anyagot. Az olajfesték Lukas Terezia vizes olajfesték, mely nem tartalmaz egészségre ártalmas olajokat. Könnyen tisztántartható mind az ecset, mind a keverő tálak, vagy paletták. Amennyiben dammárlakkot keverek hozzá rendes olajfestékként viselkedik. Tulajdonképpen, nedvesre nedves technikával dolgoztam, így csak részben keverednek az egymásra hordott festékrétegek, amikkel szemléltetni tudom a fal kopását, avulását az épületeken. Igyekeztem a képek hangulatát a színek fakításával is érzékeltetni. A képek készülte közben néhány fázis fotót készítettem. 



